<classify> MAHAKAMA ya Hakimu Mkazi ya Wilaya ya Mpwapwa, imemuhukumu kifungo cha miaka saba jela, mkazi wa kijiji cha Kibakwe, Kata ya Kibakwe, Wilaya ya Mpwapwa, Martin Lembile kwa kuiba madirisha mawili ya alminiamu ya kituo cha afya cha Kibakwe, wilayani Mpwapwa.Kesi hiyo ilikuwa inasikilizwa na Hakimu Mkazi, Pascal Mayumba wa Mahakama ya wilaya ya Mpwapwa, mkoani Dodoma. Hakimu Mayumba aliiambia mahakama kuwa mtuhumiwa Martin Lembile aliiba madirisha mawili ya aluminiamu yaliyo kuwa yanalenga kumalizia kituo kipya cha Afya cha Kibakwe.Aidha Hakimu Mayumba alisema bila halali mtuhumiwa alitenda kosa hilo kinyume na sheria namba 265 ya kanuni ya adhabu sura ya 16 iliyofanyiwa marejeo mwaka 2002. Hakimu Mayumba alisema katika kesi ya awali, namba 218 ya mwaka 2018, ilikuwa anawakabili watuhumiwa wanne lakini baada ya kusikiliza ushahidi na vielelezo tuhuma zilimwangukia mtuhumiwa namba moja.Alisema kesi hiyo iliyokuwa na mashahidi 8 na vielelezo 3 baada ya mahakama kujiridhisha ilibaini kuwa watuhumiwa watatu hawakupatikana na hatia bali, Martin Lembile ambaye alikuwa mtuhumiwa namba moja alipatikana na hatia.Hata hivyo, Hakimu Mayumba alisema kuwa serikali ya Awamu Tano wadau wa maendeleo wakijikita katika kupambana kuimarisha huduma za afya nchini ikiwa na lengo la kuokoa maisha ya watoto na wajawazito, lakini watu wenye tamaa na wasioitakia mema nchi, hurudisha nyuma jitihada hizo za serikali na kuiba vifaa vya ujenzi wa kituo cha afya. Serikali imekuwa ikitumia pesa nyingi kujenga miundombinu ya afya nchini lakini baadhi yao wamekuwa hawasikii maonyo haya midhiri ya kupigia mbuzi gitaa, aliiambia Mahakama.  <topic>: KITAIFA 